Harald Zwart

Harald Johan Zwart (født 1. juli 1965 i Nederland) er en norsk filmregissør og -produsent.

Han er født i Nederland, men oppvokst i Fredrikstad. Han er bror av John-Anker Zwart.

Zwart er utdannet fra Nederlandse Film en Televisie Academie (Det nederlandske film- og televisjonsakademi) i Amsterdam, og har produsert en rekke kortfilmer, reklamefilmer og musikkvideoer. Han har laget filmer i Sverige, USA og Norge, herunder The Karate Kid (2010) og Skyggejegerne: Demonenes by (2013). Han er en av initiativtakerne og deleierne i film- og TV-produksjonsselskapet Medieparken AS i Fredrikstad. Zwart driver også to egne produksjonsselskap, et for reklamefilm, Motion Blur, og et for spillefilm, Zwart Arbeid.

I 2004 åpnet han kaffebaren Zwart Kaffe i Gamlebyen i Fredrikstad.

Karriere

Før Hollywood 
Harald Zwart ville egentlig bli popstjerne, men fant ut at det var for vanskelig og bestemte seg i stedet for å satse på en regissørkarriere. Etter skolegang i Nederland begynte han i reklamefilmproduksjonsselskapet Moland Film. Der fikk han etter hvert ansvaret for større produksjoner, blant annet for en kampanje for merkevaren Statoil. Zwart søkte spillefilmstøtte i Norge for prosjektet 96, en film om hjemmebrent, men fikk ingen støtte. I stedet ble svenske filmfolk interessert i ham, på grunn av en rekke gode reklamefilmer. De syntes at Zwart var flink til å få lavbudsjettsfilmer til å se eksklusive ut, og gav ham jobben som regissør for filmen (og TV-serien) Hamilton.

I Hollywood 
Filmen om Hamilton ble en suksess, og filmindustrien i Hollywood fikk øynene opp for Zwart. Michael Douglas ble produsent for hans første film, One Night at McCools (2001). Filmen hadde et produksjonsbudsjett på 18 millioner dollar og et lanseringsbudsjett på rundt 13 millioner dollar. Filmen var ingen stor publikumssuksess (ifølge boxofficemojo.com gikk den med 17,5 millioner dollar i underskudd), på tross av at Michael Douglas, Matt Dillon og Liv Tyler spilte noen av de største rollene. One Night at McCools ble likevel det utenlandske gjennombruddet for Zwart som regissør, og han fikk tilbud om å lage ungdomsfilmen Agent Cody Banks (2003). Zwart takket ja, sammen med sin kone Veslemøy Zwart (som fra dette tidspunkt ble hans produsent). Agent Cody Banks hadde et produksjonsbudsjett på 28 millioner dollar, og tjente inn 58 millioner dollar da den ble vist på kino. Zwart påbegynte så oppfølgeren Agent Cody Banks 2: Oppdrag London (2004). Han trakk seg imidlertid fra prosjektet, og han uttalte til norske aviser at årsaken var at budsjettet var for lite (26 millioner dollar) og at han hadde takket nei. Produsentene på sin side sa at «Zwart var blitt erstattet».

Tilbake i Norge 
Etter dette flyttet Zwart til Fredrikstad, og har siden regissert en rekke norske og internasjonale reklamefilmer samt produsert de tre norske filmene Lange flate ballær, Lange flate ballær II og Lange flate ballær III. Lange flate ballær ble en publikumssuksess, på tross av et lavt budsjett og kort innspillingsperiode.

Zwart har også spilt inn to musikkvideoer for a-ha, blant annet Velvet som fikk mye oppmerksomhet grunnet «nekrofilt» innhold. Zwart var den første nordmann som ble medlem av Directors Guild of America.

Han avsluttet i 2007 innspillingen av Lange flate ballær II, hvor han selv hadde regien i tillegg til å være produsent. Filmen hadde premiere 14. mars 2008. Lange flate ballær III hadde premiere 1. april 2022.

Zwart har også regissert Den rosa panteren 2, en oppfølger til filmene om Den rosa panteren. Dette var den største Hollywood-kontrakten til en nordmann noensinne. Den rosa panteren 2 ble en fiasko; den ble nominert til to Razzies-priser og tjente inn bare 75 millioner.

Karate Kid 
Etter Pink Panther 2 dro Zwart og familien hans til Kina for å lage kampsportfilmen The Karate Kid. Med stjernene Jackie Chan og Jaden Smith ble filmen en kritiker- og publikumsuksess som spilte inn over 176 millioner dollar i USA.

The Mortal Instruments 
I 2013 kom fantasyfilmen Skyggejegerne: Demonenes by, med Zwart som regissør. Filmen er basert på boken Demonenes by, den første i bokserien Skyggejegerne. Rollelisten omfatter Lily Collins, Jamie Campbell Bower, Robert Sheehan, Lena Headey, Jonathan Rhys Meyers og Jared Harris. Filmen hadde premiere 23. august 2013, og det var på forhånd knyttet forventninger til at filmen kunne gjøre det bra økonomisk, siden bøkene var svært populære.

Allerede i mai 2013, tre måneder før premieren, ble det bestemt at det skulle lages en oppfølger, The Mortal Instruments: City of Ashes, basert på Den tause byen, som er den andre boken i The Mortal Instruments-serien. Zwart skulle regissere også denne oppfølgeren, og både Lily Collins og Jamie Campbell Bower sa seg villige til å delta i den nye filmen. Da den første filmen viste seg å bli en fiasko, ble imidlertid planene om en oppfølger skrinlagt. Det ble deretter laget en TV-serie (Shadowhunters) basert på bøkene, som Zwart ikke var involvert i.

Trivia 
 Zwart vant i 2007 sølv i Gullblyanten og Sølvfisken for en reklamefilm for sjokoladen Smash, om en ung mann som synes det er bedre å miste hendene enn sjokoladen sin.
 Hans faste samarbeidspartner og kamerat er Tom Gulbrandsen.

Filmografi 
Kortfilmer
 Gabriels Surprise, filmmusikk av Arvid Bertheau Johannessen
 1990: Mat. 18.20
 1991: Hamlet
 1991: Parents
 1993: Act Naturally
 1995: The Cabin

Filmer
 1998: Hamilton – regissør
 2001: One Night At McCool's – regissør
 2003: Agent Cody Banks – regissør
 2006: Lange flate ballær – produsent
 2008: Lange flate ballær II – regissør
 2008: Død snø – produsent
 2009: The Pink Panther 2 – regissør
 2010: The Karate Kid – regissør
 2013: Skyggejegerne: Demonenes by – regissør (filmens trailer utgitt i 2012)
 2017: Den 12. mann – regissør
 2022: Lange flate ballær III

TV
 2018-2019: Oljefondet - regissør 9 episoder
 2021: Post Mortem: Ingen dør på Skarnes - regissør 4 episoder

Referanser

Eksterne lenker 
  
 Nederlandse Film en Televisie Academie (Det nederlandske film- og televisjonsakademi)

Norske filmregissører
Personer fra Fredrikstad kommune
Personer fra Leiden